***Становище на "Топлофикация Перник" АД по повод публикация в Биволъ***

В статия на "Биволъ", от 29.08.2019 г, озаглавена „ТРАФИКАНТИ НА ОТПАДЪЦИ ОТ ИТАЛИЯ ДОСТАВЯТ БОКЛУК ЗА КОВАЧКИ”, името на "Топлофикация Перник" АД бе некоректно споменато на няколко пъти. Поради тази причина за нас е изключително важно да внесем следните уточнения по повод третирането на отпадъци и неверните твърдения, които сте изложили в публикацията.

Дали отпадъците са проблем или ресурс, зависи изцяло от това по какъв начин биват управлявани. От "Топлофикация Перник" АД сме решили да дадем решение на проблема с отпадъците, като ги превърнем в ресурс.

Предприехме сериозна крачка, внасяйки инвестиционното намерение за изгаряне на RDF гориво добито от отпадъци, биомаса и шисти по няколко основни причини. Първата от тях е да разнообразим енергийния микс с цел подобряване на екологичните показатели на предприятието, което е наша основна задача във връзка с опазване здравето на жителите на град Перник.

Не сме съгласни по този елементарен и безпардонен начин да се неглижира труда на всички, които се занимават с преработката и утилизацията на отпадъци. Ежедневно се борим и опровергаваме лъжливи твърдения на знайни и незнайни лица и медии, вместо да насочим усилията си, за да осъществяваме ежедневната си производствена дейност. За пореден път ще обясним, че много по-полезно е RDF гориво добито от отпадъците да бъде оползотворявано в производството на електро и топлоенергия, отколкото тези отпадъци да се въргалят по сметищата.

Във въпросната публикация се твърди, че през лятото на 2017 година и зимата на 2018 година на територията на нашето Дружество е имало горящи кабели, покрити с въглищен прах. Питаме какво общо има това с оползотворяването на RDF? Защо обвързвате нещата по такъв нелеп и профански начин? И защо ползвате един верен факт и множество неверни? Това са практики от едно по-далечно минало, когато с подобни методи се създаваха необосновани страхове в умовете на хората и те биваха насочвани към погрешни решения и действия.

През последния месец станаме свидетели на множество пожари, възникнали поради високите температури, което показа огромния риск, който крие депонирането на отпадъци на сметища и доказва, че сме взели правилното решение като сме намерили работещ вариант, чрез който да ги оползотворяваме и по този начин да се намаляват депонираните количества.

За пореден път отделяме нужното внимание, за да се опитаме да обясним, че голяма опасност при депонирането на твърди битови отпадъци на големи територии са замърсяването и миризмите, както и споменатият вече риск от възникване на пожари.

Оползотворяването на RDF в дружества, чието основно гориво са въглищата е изключително полезно, защото 1 тон RDF замества почти 2 тона въглища като количество и отделена топлина.

Освен това относно обвиненията за недостатъчно добро пречистване на вредните газове, уточняваме, че след преработката на RDF количеството пепели и твърд остатък, е в съотношение 1:13 спрямо въглищата, т.е. в полза на RDF. Следователно това алтернативно гориво е много по-екологично, защото драстично се намалява и количеството на изхвърляния в сгуроотвалите твърд отпадък.

Освен това за ваша информация, тъй като нивото ви на осведоменост буди съмнение у нас и с цел ограмотяването ви се налага да напомним, че според българското законодателство, ако използваме въглища в комбинация с RDF се налага да покриваме много по-строги норми за изпусканите в атмосферата вредни вещества. А това е изцяло в подкрепа на твърдението, че внедряването му би оказало изключително положителен ефект върху околната среда в района, както и върху здравето на хората.

Настояваме незабавно да бъдат прекратени всички жалки опити за спекулации! Ако някой има питане към нас, нека ни потърси директно за коментар вместо да се тиражират грозни и неверни твърдения, създаващи смут сред населението в района!

В случай, че не представите нашата гледна точка публично, сме готови да се защитим в съда като заведем дела за опит за набеждаването ни в неверни конспирации, поради факта, че голяма част от изложените от Вас твърдения са некомпетентни, силно манипулативни и откровено лъжливи!

30.08.2019 От ръководството на Топлофикация Перник